Polokwane-sakevrou en ma ontvoer, vermoorHettie (links) en Lizette (regs) Deacon (Foto: Facebook) Die liggame van ’n restaurant-eienaar en haar bejaarde ma is Donderdagaand buite Polokwane in Limpopo in ’n voertuig gevind. Albei vroue was vasgebind en het verskeie steekwonde gehad. Lizette Deacon (55), en haar ma, Hettie (in haar laat 70’s), is klaarblyklik laatmiddag ontvoer nadat daar by hul meenthuis in Welgelegen in Polokwane ingebreek is. Brig. Motlafela Mojapelo, woordvoerder van die polisie, sê die Deacons se bure wou net na 18:00 by hulle gaan kuier, maar was geskok toe hulle bloedspore in die huis kry. Die dogter en ma was ook skoonveld. “Die polisie is dadelik in kennis gestel en ’n soektog na die twee vroue is van stapel gestuur,” sê Mojapelo. Lizette en Hettie se liggame is later die aand in ’n voertuig verlate langs die R37 by die Kushcke-afrit, buitekant Polokwane, gevind. Die voertuig is vermoedelik Lizette s’n. Geen verdagtes is tot dusver aangekeer in verband met die moorde nie en die polisie het ’n grootskaalse soektog na die moordenaars van stapel gestuur. Twee sake van moord is aanhangig gemaak. Die motief vir die moorde is in hierdie stadium nog nie bekend nie, maar volgens Mojapelo kan roof nie uitgeskakel word nie. Lizette was die eienaar van die Ocean Basket-restaurante in die Mall of the North- en Savannah-winkelsentrum in Polokwane. Marcelle Maritz, VF Plus se provinsiale leier in Limpopo, sê die gemeenskap van Polokwane is geruk deur die dubbele moord op die twee bekende en geliefde sakevroue. Medelye het op Facebook ingestroom. “Ocean Basket gaan nooit weer dieselfde sonder hulle wees nie. Lizette het altyd so lekker met ons gesels. Niemand verdien om so te gaan nie,” lui een van die inskrywings. Die voertuig is buitekant Polokwane gevind (Foto: Verskaf) ’n Vreedsame optog word vir Vrydag om 12:00 voor die Ocean Basket in die Mall of the North beplan. Vroue wat wil deelneem, word genooi om blomme saam te vat ter herinnering aan Lizette en Hettie. Maritz sê die VF Plus doen ’n dringende beroep op die gemeenskap om alles moontlik te doen om hul wonings en ondernemings te beveilig. “Wetgehoorsame burgers moet nou hul grondwetlike reg op beskerming en veiligheid opeis en ten alle tye waaksaam wees. Die VF Plus moedig ook gemeenskappe aan om aan te sluit by buurtwagte en gemeenskappolisiëringforums en alle tegnologie moontlik in te span om aanvalle te voorkom,” sê sy. Pietersburg Laerskool in Polokwane het op sy Facebook-blad sy skok uitgespreek oor die moorde. “Met oorweldigende skok, en weeklaag verneem Pietersburg Laerskool van die grusame en barbaarse moord op Lizette en Hettie. Die nuus skud ’n gemeenskap. Gevoelens van haat, kwaad en wraak borrel, maar ons weet ons berusting lê by ons hemelse Vader,” lui die inskrywing. Die skool het ook ŉ week van rou en opstand aangekondig ter herdenking van die Deacon-vroue. “Alle personeel, leerders en ouers van Pieterburg Laerskool sal volgende week swart dra as ’n gebaar van rou saam die families en slagoffers van die gruweldaad en in opstand teen alle geweld.” Enigiemand met meer inligting wat tot die inhegtenisneming van die verdagtes kan lei, kan kol. Linkie Mathebula by 064 756 8218 bel of die polisie se misdaadnommer by 08600 10111 skakel.